Document ID: 32009D0712

ΑΠΌΦΑΣΗ ΤΗΣ ΕΠΙΤΡΟΠΉΣ
της 18ης Σεπτεμβρίου 2009
για την εφαρμογή της οδηγίας 2008/73/ΕΚ του Συμβουλίου όσον αφορά τις σελίδες πληροφοριών στο διαδίκτυο που περιέχουν καταλόγους εγκαταστάσεων και εργαστηρίων που εγκρίθηκαν από τα κράτη μέλη σύμφωνα με την κοινοτική κτηνιατρική και ζωοτεχνική νομοθεσία
[κοινοποιηθείσα υπό τον αριθμό Ε(2009) 6950]
(Κείμενο που παρουσιάζει ενδιαφέρον για τον ΕΟΧ)
(2009/712/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), και ιδίως το άρθρο 6α τρίτη περίπτωση, τα άρθρα 11 παράγραφος 6 και 13 παράγραφος 6,
την οδηγία 77/504/ΕΟΚ του Συμβουλίου, της 25ης Ιουλίου 1977, περί των ζώων αναπαραγωγής του βοείου είδους καθαρόαιμου γένους (2) , και ιδίως το άρθρο 4α παράγραφος 2,
την οδηγία 88/407/ΕΟΚ του Συμβουλίου, της 14ης Ιουνίου 1988, για τον καθορισμό των απαιτήσεων υγειονομικού ελέγχου που ισχύουν στις ενδοκοινοτικές συναλλαγές και στις εισαγωγές σπέρματος βοοειδών (3), και ιδίως το άρθρο 5 παράγραφος 3 και το άρθρο 9 παράγραφος 3,
την οδηγία 88/661/ΕΟΚ του Συμβουλίου, της 19ης Δεκεμβρίου 1988, σχετικά με τους ζωοτεχνικούς κανόνες που εφαρμόζονται στα αναπαραγωγά χοιροειδή (4), και ιδίως το άρθρο 4α δεύτερη περίπτωση,
την οδηγία 89/361/ΕΟΚ του Συμβουλίου, της 30ής Μαΐου 1989, που αφορά τα αιγοειδή και προβατοειδή αναπαραγωγής καθαράς φυλής (5), και ιδίως τη δεύτερη περίπτωση του άρθρου 5,
την οδηγία 89/556/ΕΟΚ του Συμβουλίου, της 25ης Σεπτεμβρίου 1989, για τον καθορισμό των υγειονομικών όρων που διέπουν το ενδοκοινοτικό εμπόριο και τις εισαγωγές εμβρύων κατοικίδιων βοοειδών (6), και ιδίως το άρθρο 5 παράγραφος 3 και το άρθρο 8 παράγραφος 3,
την οδηγία 90/427/ΕΟΚ του Συμβουλίου, της 26ης Ιουνίου 1990, σχετικά με τους όρους ζωοτεχνικού και γενεαλογικού χαρακτήρα που διέπουν το ενδοκοινοτικό εμπόριο ιπποειδών (7), και ιδίως τη δεύτερη περίπτωση του άρθρου 5,
την οδηγία 90/428/ΕΟΚ του Συμβουλίου, της 26ης Ιουνίου 1990, σχετικά με το εμπόριο ιπποειδών που προορίζονται για αγώνες και με τους όρους συμμετοχής στους αγώνες αυτούς (8), και ιδίως το άρθρο 4 παράγραφος 3,
την οδηγία 90/429/ΕΟΚ του Συμβουλίου, της 26ης Ιουνίου 1990, για τον καθορισμό των απαιτήσεων υγειονομικού ελέγχου που ισχύουν στο ενδοκοινοτικό εμπόριο και στις εισαγωγές σπέρματος χοίρων (9), και ιδίως το άρθρο 5 παράγραφος 3 και το άρθρο 8 παράγραφος 3,
την οδηγία 90/539/ΕΟΚ του Συμβουλίου, της 15ης Οκτωβρίου 1990, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες (10), και ιδίως το άρθρο 4 τρίτη περίπτωση και το άρθρο 6α δεύτερη περίπτωση,
την οδηγία 91/68/ΕΟΚ του Συμβουλίου, της 28ης Ιανουαρίου 1991, σχετικά με το καθεστώς υγειονομικού ελέγχου που διέπει το ενδοκοινοτικό εμπόριο αιγοπροβάτων (11), και ιδίως το άρθρο 8α παράγραφος 6 και το δεύτερο εδάφιο του άρθρου 8β παράγραφος 5,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (12), και ιδίως το άρθρο 10 παράγραφος 4 στοιχείο β),
την οδηγία 92/35/ΕΟΚ του Συμβουλίου, της 29ης Απριλίου 1992, για την θέσπιση των κανόνων ελέγχου και των μέτρων καταπολέμησης της πανώλης των ίππων (13), ιδίως το δεύτερο εδάφιο του άρθρου 14 παράγραφος 1,
την οδηγία 92/65/ΕΟΚ του Συμβουλίου, της 13ης Ιουλίου 1992, η οποία καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ (14), και ιδίως το τρίτο εδάφιο του άρθρου 11 παράγραφος 2 στοιχείο δ) και το πέμπτο εδάφιο του άρθρου 17 παράγραφος 3 στοιχείο β),
την οδηγία 92/66/ΕΚ του Συμβουλίου, της 14ης Ιουλίου 1992, σχετικά με κοινοτικά μέτρα για την καταπολέμηση της κλασικής πανώλους των χοίρων (15), και ιδίως το δεύτερο εδάφιο του άρθρου 14 παράγραφος 5,
την οδηγία 92/119/ΕΟΚ του Συμβουλίου, της 17ης Δεκεμβρίου 1992, για τη θέσπιση γενικών κοινοτικών μέτρων καταπολέμησης ορισμένων ασθενειών των ζώων καθώς και ειδικών μέτρων για τη φυσαλιδώδη νόσο των χοίρων (16), και ιδίως το άρθρο 17 παράγραφος 7,
την οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου (17), και ιδίως το δεύτερο εδάφιο του άρθρου 15 παράγραφος 1,
την απόφαση 2000/258/ΕΚ του Συμβουλίου, της 20ής Μαρτίου 2000, για τον ορισμό ειδικού ινστιτούτου υπεύθυνου για τον καθορισμό των κριτηρίων τυποποίησης των ορολογικών δοκιμασιών ελέγχου της αποτελεσματικότητας των αντιλυσσικών εμβολίων (18), και ιδίως το άρθρο 3 παράγραφος 3,
την οδηγία 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλους των χοίρων (19), και ιδίως το δεύτερο εδάφιο του άρθρου 17 παράγραφος 1 στοιχείο β),
την οδηγία 2002/60/ΕΚ του Συμβουλίου, της 27ης Ιουνίου 2002, για τη θέσπιση ειδικών διατάξεων για την καταπολέμηση της αφρικανικής πανώλους των χοίρων και την τροποποίηση της οδηγίας 92/119/ΕΟΚ όσον αφορά την πολιοεγκεφαλίτιδα του χοίρου και την αφρικανική πανώλη των χοίρων (20), και ιδίως το δεύτερο εδάφιο του άρθρου 18 παράγραφος 1 στοιχείο β),
την οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (21), και ιδίως το άρθρο 51 παράγραφος 2,
Εκτιμώντας τα ακόλουθα:
(1)
Το ενδοκοινοτικό εμπόριο με ορισμένα ζώντα ζώα και τα προϊόντα τους επιτρέπεται μόνον από εγκαταστάσεις που συμμορφώνονται με τις σχετικές διατάξεις της κοινοτικής νομοθεσίας και έχουν εγκριθεί σχετικά από την αρμόδια αρχή του κράτους μέλους στο οποίο βρίσκονται.
(2)
Η οδηγία 2008/73/ΕΚ του Συμβουλίου, της 15ης Ιουλίου 2008, για την απλούστευση των διαδικασιών καταχώρισης και δημοσίευσης πληροφοριών στον κτηνιατρικό και ζωοτεχνικό τομέα (22) προβλέπει ότι τα κράτη μέλη θα πρέπει να καταρτίζουν και να επικαιροποιούν τους καταλόγους των οικείων κτηνιατρικών εγκαταστάσεων και να τους θέτουν στη διάθεση των λοιπών κρατών μελών και του κοινού.
(3)
Επιπλέον, η οδηγία 2008/73/ΕΚ ορίζει ότι τα κράτη μέλη είναι υπεύθυνα να θέτουν στη διάθεση των λοιπών κρατών μελών και του κοινού επικαιροποιημένες πληροφορίες σχετικά με τα εθνικά εργαστήρια αναφοράς και ορισμένα άλλα εργαστήρια που έχουν ορίσει σύμφωνα με τις σχετικές διατάξεις της κοινοτικής νομοθεσίας.
(4)
Για να διευκολυνθεί η πρόσβαση από τα άλλα κράτη μέλη και από το κοινό στους καταλόγους των εγκεκριμένων εγκαταστάσεων και εργαστηρίων, οι κατάλογοι πρέπει να διατίθενται ηλεκτρονικά από τα κράτη μέλη με τη βοήθεια ιστοσελίδων πληροφόρησης στο διαδίκτυο.
(5)
Η Επιτροπή πρέπει να βοηθήσει τα κράτη μέλη στην κατάρτιση αυτών των καταλόγων που τίθενται στη διάθεση των λοιπών κρατών μελών και του κοινού με την παροχή διεύθυνσης ιστοσελίδας στο διαδίκτυο στην οποία θα εμφανίζονται εθνικοί σύνδεσμοι σε ιστοσελίδες πληροφόρησης των κρατών μελών.
(6)
Για να διευκολυνθεί η ανταλλαγή πληροφοριών με ηλεκτρονικά μέσα ανάμεσα στα κράτη μέλη και να εξασφαλιστεί η διαφάνεια και η ευκολότερη κατανόηση, είναι σημαντικό οι κατάλογοι να έχουν ενιαία μορφή σε όλη την Κοινότητα. Υποδείγματα της έντυπης διαμόρφωσης των ιστοσελίδων πληροφόρησης στο διαδίκτυο πρέπει συνεπώς να ορίζονται στα παραρτήματα της παρούσας απόφασης.
(7)
Στην περίπτωση των ιπποειδών, η μορφή του καταλόγου των εγκεκριμένων και αναγνωρισμένων οργανώσεων που τηρούν ή καταρτίζουν γενεαλογικά βιβλία ιπποειδών πρέπει να διαμορφωθεί σύμφωνα με το άρθρο 5 της οδηγίας 90/427/ΕΟΚ και πρέπει επίσης να παρέχει τις πληροφορίες που απαιτούνται σύμφωνα με το άρθρο 22 του κανονισμού (ΕΚ) αριθ. 504/2008 της Επιτροπής, της 6ης Ιουνίου 2008, για την εφαρμογή των οδηγιών 90/426/ΕΟΚ και 90/427/ΕΟΚ του Συμβουλίου σχετικά με τις μεθόδους αναγνώρισης των ιπποειδών (23) και πρέπει να είναι ευπροσάρμοστοι για την καταγραφή άλλων οργανώσεων που εκδίδουν έγγραφα ταυτοποίησης για εγγεγραμμένα ιπποειδή ή για ιπποειδή αναπαραγωγής και κρεατοπαραγωγής.
(8)
Σύμφωνα με το άρθρο 2 παράγραφος 2 στοιχείο ιε) της οδηγίας 64/432/ΕΟΚ, στο άρθρο 7 παράγραφος 1 της οδηγίας 90/426/ΕΟΚ του Συμβουλίου, της 26ης Ιουνίου 1990, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών (24), ορίζεται η υποχρέωση καταγραφής των κέντρων συγκέντρωσης που έχουν εγκριθεί για εμπόριο ιπποειδών, συμπεριλαμβανομένων των αγορών και των κέντρων διαλογής.
(9)
Η οδηγία 2008/73/ΕΚ πρέπει να μεταφερθεί από τα κράτη μέλη έως την 1η Ιανουαρίου 2010 το αργότερο. Αντίστοιχα, οι ιστοσελίδες πληροφόρησης στο διαδίκτυο πρέπει να είναι διαθέσιμες έως την εν λόγω ημερομηνία.
(10)
Η απόφαση της Επιτροπής 2007/846/ΕΚ, της 6ης Δεκεμβρίου 2007, σχετικά με τη θέσπιση ενός υποδείγματος για τους καταλόγους των εγκαταστάσεων που έχουν εγκριθεί από τα κράτη μέλη σύμφωνα με τις διάφορες διατάξεις της κοινοτικής κτηνιατρικής νομοθεσίας καθώς και για τη θέσπιση των κανόνων που εφαρμόζονται κατά τη διαβίβαση αυτών των καταλόγων στην Επιτροπή (25), προσδιορίζει κοινό υπόδειγμα για τους καταλόγους ορισμένων εγκαταστάσεων που εγκρίθηκαν από κράτη μέλη και του κανόνες που εφαρμόζονται στη διαβίβαση αυτών των καταλόγων.
(11)
Για λόγους σαφήνειας της κοινοτικής νομοθεσίας, η απόφαση 2007/846/ΕΚ πρέπει να καταργηθεί και να αντικατασταθεί από την παρούσα απόφαση.
(12)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και της μόνιμης επιτροπής ζωοτεχνικών θεμάτων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ιστοσελίδες πληροφόρησης στο διαδίκτυο
1. Τα κράτη μέλη θα καταρτίσουν έως την 1η Ιανουαρίου 2010 το αργότερο ιστοσελίδες πληροφόρησης στο διαδίκτυο προκειμένου να θέσουν ηλεκτρονικά στη διάθεση των λοιπών κρατών μελών και του κοινού τους καταλόγους των ακόλουθων εγκαταστάσεων και εργαστηρίων οι οποίοι εγκρίθηκαν, αναγνωρίστηκαν ή ορίστηκαν με άλλο τρόπο σύμφωνα με τις οδηγίες που απαριθμούνται στο παράρτημα I («έγκριση»):
α)
εγκαταστάσεις στον κτηνιατρικό τομέα όπως ορίζεται στο κεφάλαιο 1 του παραρτήματος ΙΙ·
β)
εγκαταστάσεις στον ζωοτεχνικό τομέα όπως ορίζεται στο κεφάλαιο 2 του παραρτήματος II και
γ)
εργαστήρια όπως ορίζεται στο κεφάλαιο 3 του παραρτήματος II.
2. Οι ιστοσελίδες πληροφόρησης στο διαδίκτυο καταρτίζονται από τα κράτη μέλη σύμφωνα με τα υποδείγματα που ορίζονται στο παράρτημα II και σύμφωνα με τις πρόσθετες απαιτήσεις που ορίζονται στο παράρτημα III.
3. Τα κράτη μέλη επικαιροποιούν τις ιστοσελίδες πληροφόρησης στο διαδίκτυο έτσι ώστε να λαμβάνεται υπόψη κάθε νέα έγκριση και κάθε αναστολή ή ανάκληση έγκρισης εγκαταστάσεων και εργαστηρίων όταν δεν συμμορφώνονται πλέον με τις σχετικές κοινοτικές διατάξεις.
4. Τα κράτη μέλη κοινοποιούν στην Επιτροπή τη διεύθυνση της ιστοσελίδας πληροφόρησης τους στο διαδίκτυο.
Άρθρο 2
Κατάργηση
Καταργείται η απόφαση 2007/846/ΕΚ με ισχύ από την 1η Ιανουαρίου 2010.
Άρθρο 3
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 18 Σεπτεμβρίου 2009.

Labels: 12
0
8
6